CELEX: 52020PC0757
Language: ga
Date: 2020-11-25
Title: Togra le haghaidh CINNEADH ÓN gCOMHAIRLE maidir leis an seasamh atá le glacadh thar ceann an Aontais Eorpaigh sa Chomhchoiste a bunaíodh leis an gComhaontú um an gComhlimistéar Eitlíochta idir an tAontas Eorpach agus a Bhallstáit, de pháirt amháin, agus an tSeoirsia, den pháirt eile

AN COIMISIÚN EORPACH
            An Bhruiséil,25.11.2020
            COM(2020) 757 final
            2020/0334(NLE)
            Togra le haghaidh
            CINNEADH ÓN gCOMHAIRLE
            maidir leis an seasamh atá le glacadh thar ceann an Aontais Eorpaigh sa Chomhchoiste a bunaíodh leis an gComhaontú um an gComhlimistéar Eitlíochta idir an tAontas Eorpach agus a Bhallstáit, de pháirt amháin, agus an tSeoirsia, den pháirt eile
            
               
         
         
            
               MEABHRÁN MÍNIÚCHÁIN
            
            
               1.Ábhar an togra
            
            
               Baineann an togra seo le cinneadh lena mbunaítear an seasamh atá le glacadh thar ceann an Aontais sa Chomhchoiste a bunaíodh leis an gComhaontú um an gComhlimistéar Eitlíochta idir an tAontas Eorpach agus a Bhallstáit, de pháirt amháin, agus an tSeoirsia, den pháirt eile (‘an Comhaontú’)
                  1
               .
            
            
               2.Comhthéacs an togra
            
            
               2.1.An Comhaontú um an gComhlimistéar Eitlíochta idir an tAontas Eorpach agus a Ballstáit, de pháirt amháin, agus an tSeoirsia, den pháirt eile
            
            
               Is é is aidhm don Chomhaontú comhlimistéar eitlíochta a chruthú a bheidh bunaithe ar rochtain fhrithpháirteach ar mhargaí aeriompair na bPáirtithe, ar dhálaí comhionanna iomaíochta, agus ar urraim ar na rialacha sin, lena n‑áirítear réimsí na sábháilteachta, na slándála, na bainistíochta aerthráchta, na ngnéithe sóisialta agus an chomhshaoil. Ba cheart na rialacha um chomhlimistéar eitlíochta a bheith bunaithe ar an reachtaíocht ábhartha atá i bhfeidhm laistigh den Aontas Eorpach, mar a leagtar síos in Iarscríbhinn III a ghabhann leis an gComhaontú seo go háirithe maidir le sábháilteacht, slándáil agus bainistíocht aerthráchta. 
            
            
               Tháinig an Comhaontú i bhfeidhm an 2 Lúnasa 2020. 
            
            
               2.2.An Comhchoiste
            
            
               Bunaítear Comhchoiste le hAirteagal 22 den Chomhaontú. Beidh an Comhchoiste freagrach as an gComhaontú a riar agus áiritheoidh sé go gcuirfear chun feidhme go cuí é. 
            
            
               Chun na críche sin oibreoidh sé i gcomhar i raon réimsí agus déanfaidh sé molta agus déanfaidh sé cinntí i gcás ina bhfuil foráil shonrach maidir leis sin sa Chomhaontú. Is iad na príomhchúraimí atá air oibriú i gcomhar mar a leanas: (a) malartuithe ar leibhéal na saineolaithe maidir le tionscnaimh agus forbairtí nua reachtacha nó rialála a chothú, lena n‑áirítear malartuithe i réimsí na slándála, na sábháilteachta, an chomhshaoil, an bhonneagair eitlíochta (lena n‑áirítear sliotáin), na timpeallachta iomaíche agus chosaint an tomhaltóra; (b) athbhreithniú a dhéanamh ar dhálaí margaidh a dhéanann difear do na haersheirbhísí a chumhdaítear leis an gComhaontú; (c) scrúdú a dhéanamh go rialta ar éifeachtaí sóisialta an Chomhaontaithe de réir mar a chuirtear chun feidhme é, go háirithe i réimse na fostaíochta, agus freagairtí iomchuí a cheapadh i dtaobh ábhair a chinntear a bheith ina n‑ábhair dhlisteanacha imní; (d) breithniú a dhéanamh maidir le réimsí eile a bhféadfaí an Comhaontú a fhorbairt a thuilleadh, ar a n‑áirítear leasuithe ar an gComhaontú a mholadh; (e) comhaontú, ar bhonn an chomhdhearcaidh, ar mholtaí, ar chur chuige nó ar dhoiciméid de chineál nós imeachta a bhaineann go díreach le feidhmiú an Chomhaontaithe; (f) cúnamh teicniúil sna réimsí a chumhdaítear leis an gComhaontú a bhreithniú agus a fhorbairt; agus (g) comhar a chothú i bhfóraim idirnáisiúnta ábhartha. 
            
            
               Ina theannta sin, i gcomhréir le hAirteagal 6 (Infheistíocht) den Chomhaontú, scrúdóidh an Comhchoiste ceisteanna maidir le hinfheistíochtaí déthaobhacha trí úinéireacht tromlaigh, nó maidir le hathruithe i rialú éifeachtach aeriompróirí na bPáirtithe.
            
            
               Faoi Airteagal 22(3) den Chomhaontú, glacfaidh an Comhchoiste, le cinneadh, rialacha nós imeachta dó féin. 
            
            
               2.3.Gníomh beartaithe an Chomhchoiste
            
            
               Ag an chéad chruinniú, glacfaidh an Comhchoiste cinneadh maidir le rialacha nós imeachta an Chomhchoiste a ghlacadh (‘an gníomh atá beartaithe’). 
            
            
               Is é is aidhm don ghníomh atá beartaithe rialacha nós imeachta a ghlacadh, i gcomhréir le hAirteagal 22(3) den Chomhaontú, na rialacha nós imeachta a bheidh mar bhonn d'eagrú agus d'fheidhmiú an Chomhchoiste agus a fhágfaidh go bhféadfar  an Comhaontú a chur chun feidhme go cuí.
            
            
               3.An seasamh atá le glacadh thar ceann an Aontais
            
            
               Ba cheart é a bheith d’aidhm ag an seasamh atá le glacadh thar ceann an Aontais rialacha nós imeachta an Chomhchoiste a bunaíodh leis an gComhaontú a ghlacadh. Ba cheart an seasamh a bhunú ar dhréachtchinneadh an Chomhchoiste.
            
            
               4.Bunús dlí
            
            
               4.1.Bunús dlí don nós imeachta
            
         
         
            
               4.1.1.Na prionsabail
            
            
               In Airteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí lena leagtar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’
            
            
               Áirítear ar na ‘gníomhartha a bhfuil éifeachtaí dlíthiúla leo’ gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht i gceist. Áirítear orthu freisin ionstraimí nach bhfuil éifeacht cheangailteach leo faoin dlí idirnáisiúnta, ach ‘a bhféadfadh tionchar cinntitheach a bheith acu ar ábhar na reachtaíochta a ghlacfaidh reachtas an Aontais Eorpaigh’,
            
            
               4.1.2.Feidhm maidir leis an gcás seo
            
            
               Is comhlacht é an Comhchoiste a bunaíodh le comhaontú, is é sin, sa chás seo, an Comhaontú um an gComhlimistéar Eitlíochta idir an tAontas Eorpach agus a Bhallstáit, de pháirt amháin, agus an tSeoirsia, den pháirt eile.
            
            
               Is é atá sa ghníomh a iarrtar ar an gComhchoiste a ghlacadh  gníomh a bhfuil éifeachtaí dlíthiúla leis, ós rud é go mbeidh sé ceangailteach ar na Páirtithe faoin dlí idirnáisiúnta. 
            
            
               Leis an ngníomh atá beartaithe, ní fhorlíontar creat institiúideach an Chomhaontaithe ná ní leasaítear é.
            
            
               Dá bhrí sin, is é Airteagal 218(9) CFAE bunús dlí nós imeachta an chinnidh atá beartaithe.
            
            
               4.2.Bunús dlí substainteach
            
            
               4.2.1.Na prionsabail
            
            
               An bunús dlí substainteach maidir le cinneadh faoi Airteagal 218(9) CFAE, braitheann sé go príomha ar chuspóir agus ábhar an ghnímh atá beartaithe agus a bhfuiltear ag glacadh seasamh thar ceann an Aontais ina leith. Má tá dhá aidhm ag an ngníomh atá beartaithe nó má tá dhá chomhpháirt ann agus más féidir ceann de na haidhmeanna nó de na comhpháirteanna sin a shainaithint mar phríomhaidhm nó mar phríomh‑chomhpháirt agus an ceann eile mar aidhm nó comhpháirt theagmhasach, ní mór an cinneadh faoi Airteagal 218(9) CFAE a bhunú ar bhunús dlí substainteach aonair, eadhon an bunús dlí a éilítear de réir na príomhaidhme nó na príomh‑chomhpháirte.
            
            
               4.2.2.Feidhm maidir leis an gcás seo
            
            
               Is leis an aeriompar a bhaineann príomhchuspóir agus príomhábhar an ghnímh atá beartaithe.
            
            
               Dá bhrí sin, is é Airteagal 100(2) CFAE bunús dlí substainteach an chinnidh atá beartaithe.
            
            
               4.3.Conclúid
            
            
               Ba cheart Airteagal 100(2) CFAE, i gcomhar le hAirteagal 218(9) CFAE, a bheith ina mbunús dlí le haghaidh an chinnidh atá beartaithe.
            
            
               5.Foilsiú an ghnímh atá beartaithe
            
            
               Ós rud é gur le gníomh ón gComhchoiste a leagfar amach rialacha nós imeachta an Chomhchoiste, is iomchuí an gníomh sin a fhoilsiú in Iris Oifigiúil an Aontais Eorpaigh tar éis a ghlactha.
            
            
               2020/0334 (NLE)
            
            
               Togra le haghaidh
            
         
         
            
               CINNEADH ÓN gCOMHAIRLE
            
            
               maidir leis an seasamh atá le glacadh thar ceann an Aontais Eorpaigh sa Chomhchoiste a bunaíodh leis an gComhaontú um an gComhlimistéar Eitlíochta idir an tAontas Eorpach agus a Bhallstáit, de pháirt amháin, agus an tSeoirsia, den pháirt eile
            
            
               TÁ COMHAIRLE AN AONTAIS EORPAIGH,
            
            
               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 100(2) de i gcomhar le hAirteagal 218(9) de,
            
            
               Ag féachaint don togra ón gCoimisiún Eorpach,
            
            
               De bharr an mhéid seo a leanas:
            
            
               (1)Thug an tAontas an Comhaontú um an gComhlimistéar Eitlíochta idir an tAontas Eorpach agus a Bhallstáit, de pháirt amháin agus an tSeoirsia de pháirt eile (‘an Comhaontú’) i gcrích trí bhíthin Chinneadh (AE) 2020/948 ón gComhairle
                  2
                agus tháinig sé i bhfeidhm an 2 Lúnasa 2020. 
            
            
               (2)Le hAirteagal 22 den Chomhaontú bunaítear Comhchoiste chun an Comhaontú a riar agus chun cur chun feidhme cuí an Chomhaontaithe a áirithiú. 
            
            
               (3)Foráiltear le hAirteagal 22(3) den Chomhaontú go nglacfaidh an Comhchoiste a rialacha nós imeachta dó féin.
            
            
               (4)Chun cur chun feidhme cuí an Chomhaontaithe a áirithiú, ba cheart rialacha nós imeachta an Chomhchoiste a ghlacadh.
            
            
               (5)Is iomchuí an seasamh atá le glacadh thar ceann an Aontais sa Chomhchoiste a leagan síos, ós rud é gur cinneadh a bheidh ina cheangal ar an Aontas a bheidh sa chinneadh ón gComhchoiste lena nglacfaidh sé a rialacha nós imeachta dó féin. Dá bhrí sin, ba cheart seasamh an Aontais laistigh den Chomhchoiste a bhunú ar an Dréachtchinneadh ón gComhchoiste atá i gceangal leis seo.
            
            
               TAR ÉIS AN CINNEADH SEO A GHLACADH:
            
            
               Airteagal 1
            
            
               Is ar an Dréachtchinneadh ón gComhchoiste atá i gceangal leis an gCinneadh seo a bhunófar an seasamh atá le glacadh thar ceann an Aontais sa chéad chruinniú den Chomhchoiste a bunaíodh le hAirteagal 22 den Chomhaontú um an gComhlimistéar Eitlíochta idir an tAontas Eorpach agus a Bhallstáit, de pháirt amháin, agus an tSeoirsia, den pháirt eile, i ndáil le rialacha nós imeachta an Chomhchoiste a ghlacadh.
            
            
               Féadfaidh ionadaithe an Aontais laistigh den Chomhchoiste mionathruithe ar an Dréachtchinneadh ón gComhchoiste a aontú gan Cinneadh eile ón gComhairle.
            
            
               Airteagal 2
            
            
               Dírítear an Cinneadh seo chuig an gCoimisiún. 
            
            
               Arna dhéanamh sa Bhruiséil,
            
            
               
                     Thar ceann na Comhairle
               
               
                     An tUachtarán
               
            
         
         
            
                  
                     (1)
                  
                        Cinneadh (AE) 2020/948 ón gComhairle an 26 Meitheamh 2020 maidir leis an gComhaontú um an gComhlimistéar Eitlíochta idir an tAontas Eorpach agus a Bhallstáit, de pháirt amháin, agus an tSeoirsia, den pháirt eile, a thabhairt i gcrích thar ceann an Aontais (IO L 212, 3.7.2020, lch. 3).
               
               
                  
                     (2)
                  
                        Cinneadh (AE) 2020/948 ón gComhairle an 26 Meitheamh 2020 maidir leis an gComhaontú um an gComhlimistéar Eitlíochta idir an tAontas Eorpach agus a Bhallstáit, de pháirt amháin, agus an tSeoirsia, den pháirt eile, a thabhairt i gcrích thar ceann an Aontais (IO L 212, 3.7.2020, lch. 3).
               
            
      
    ---documentbreak--- 
      
         
               AN COIMISIÚN EORPACH
            An Bhruiséil,25.11.2020
            COM(2020) 757 final
            IARSCRÍBHINN
            a ghabhann leis an
            Togra le haghaidh
            
               CINNEADH ÓN gCOMHAIRLEmaidir leis an seasamh atá le glacadh thar ceann an Aontais Eorpaigh sa Chomhchoiste a bunaíodh leis an gComhaontú um an gComhlimistéar Eitlíochta idir an tAontas Eorpach agus a Bhallstáit, de pháirt amháin, agus an tSeoirsia, den pháirt eile 
            
               
         
         
            
               CINNEADH Uimh. 1/ [bliain] Ó CHOMHCHOISTE AE‑NA SEOIRSIA A BUNAÍODH LEIS AN gCOMHAONTÚ UM AN gCOMHLIMISTÉAR EITLÍOCHTA IDIR AN tAONTAS EORPACH AGUS A BHALLSTÁIT, DE PHÁIRT AMHÁIN, AGUS AN tSEOIRSIA, DEN PHÁIRT EILE
            
            
               an  ...
            
            
               lena nglactar a rialacha nós imeachta
            
            
               COMHCHOISTE AE‑NA SEOIRSIA,
            
            
               Ag féachaint don Chomhaontú um an gComhlimistéar Eitlíochta idir an tAontas Eorpach agus a Bhallstáit, de pháirt amháin agus an tSeoirsia den pháirt eile (‘an Comhaontú’), agus go háirithe Airteagal 22, mír 3, de,
            
            
               TAR ÉIS CINNEADH MAR A LEANAS:
            
            
               Airteagal Aonair
            
            
               Glactar leis seo rialacha nós imeachta an Chomhchoiste a ghabhann leis an gCinneadh seo.
            
            
               Arna dhéanamh [in/i/sa] ...,
            
            
               Thar ceann an Chomhchoiste, 
            
            
               Ceann Thoscaireacht an Aontais Eorpaigh 
            
            
               [ainm] 
            
            
               Ceann Thoscaireacht na Seoirsia 
            
            
               [ainm] 
            
            
               
            
               Iarscríbhinn
            
            
               RIALACHA NÓS IMEACHTA AN CHOMHCHOISTE
            
            
               AN COMHCHOISTE
            
            
               Airteagal 1
            
         
         
            
               Cinn Toscaireachta
            
            
               1.
                     Mar a fhoráiltear in Airteagal 22, mír 1, den Chomhaontú, beidh an Comhchoiste comhdhéanta d’ionadaithe na bPáirtithe.
            
            
               2.
                     Déanfaidh Cinn Toscaireachta na bPáirtithe comhchathaoirleacht ar an gComhchoiste. 
            
            
               Airteagal 2
            
            
               Cruinnithe
            
            
               1.
                     De bhun Airteagal 22, mír 4, den Chomhaontú, tiocfaidh an Comhchoiste le chéile de réir mar is gá agus nuair is gá. Féadfaidh ceachtar de na Páirtithe a iarraidh go dtionólfaí cruinniú. 
            
            
               2.
                     Féadfaidh an Comhchoiste cruinnithe a reáchtáil aghaidh ar aghaidh nó ar mhodhanna eile (e.g. glaonna comhdhála nó físchomhdhálacha).
            
            
               3.
                     Mura gcomhaontóidh na Páirtí a mhalairt, reáchtálfar na cruinnithe, a mhéid is féidir, ar bhealach a ndéanfar malairt ionaid, gach re cruinniú,  idir áit i mBallstát den Aontas Eorpach agus an tSeoirsia mura gcomhaontóidh na Páirtí a mhalairt. 
            
            
               4.
                     Is iad an Coimisiún Eorpach, thar ceann an Aontais Eorpaigh agus a Bhallstát, agus an aireacht atá freagrach as eitlíocht shibhialta , thar ceann na Seoirsia, a thionólfaidh na cruinnithe agus déanfaidh siad sin a luaithe a chomhaontóidh na Páirtithe dáta agus ionad na gcruinnithe.
            
            
               5.
                     Mura gcomhaontóidh na Páirtithe a mhalairt, ní bheidh cruinnithe an Chomhchoiste ar oscailt don phobal. Más gá, féadfar preaseisiúint a dhréachtú trí chomhaontú frithpháirteach ag deireadh an chruinnithe.
            
            
               Airteagal 3
            
            
               Toscaireachtaí
            
            
               1.
                     Roimh gach cruinniú, cuirfidh na Cinn Toscaireachta a chéile ar an eolas faoi chomhdhéanamh beartaithe a dtoscaireachtaí le haghaidh an chruinnithe.
            
            
               2.
                     Féadfar cuireadh a thabhairt d’ionadaithe pháirtithe leasmhara an tionscail aeriompair freastal ar chruinnithe mar bhreathnóirí, má chomhaontaíonn an Comhchoiste leis sin.
            
            
               3.
                     Féadfaidh an Comhchoiste cuireadh a thabhairt do pháirtithe leasmhara eile nó do shaineolaithe eile freastal ar a chuid cruinnithe chun faisnéis a sholáthar faoi ábhair ar leith.
            
            
               Airteagal 4
            
            
               Rúnaíocht
            
            
               Gníomhóidh oifigeach de chuid an Choimisiúin Eorpaigh agus oifigeach de chuid na haireachta atá freagrach as eitlíocht shibhialta na Seoirsia go comhpháirteach mar rúnaithe an Chomhchoiste.
            
            
               Airteagal 5
            
            
               Clár oibre na gcruinnithe
            
         
         
            
               1.
                     Leagfaidh na Cinn Toscaireachta amach clár oibre sealadach le haghaidh gach cruinniú trí chomhaontú frithpháirteach. Tarchuirfidh na rúnaithe an clár oibre sealadach chuig comhaltaí na dtoscaireachtaí cúig lá dhéag roimh dháta an chruinnithe ar a dhéanaí.
            
            
               2.
                     Glacfaidh an Comhchoiste an clár oibre ag tús gach cruinnithe. Féadfar ítimí eile seachas iad siúd atá ar an gclár oibre sealadach a chur leis an gclár oibre, má chomhaontaíonn an Comhchoiste leis sin.
            
            
               3.
                     Féadfaidh na Cinn Toscaireachta an teorainn ama a shonraítear i mír 1 den Airteagal seo a ghiorrú chun na ceanglais nó an phráinn a bhaineann le haon ábhar ar leith a chur san áireamh.
            
            
               Airteagal 6
            
            
               Miontuairiscí
            
            
               1.
                     Tar éis gach cruinnithe den Chomhchoiste, dréachtófar Dréachtmhiontuairiscí ar an gcruinniú.. Léireofar iontu na hítimí a pléadh agus aon mholtaí a rinneadh agus aon chinntí a glacadh. 
            
            
               2.
                     Laistigh de mhí amháin tar éis an chruinnithe, cuirfidh an Ceann Toscaireachta is óstach na Dréachtmhiontuairiscí chuig an gCeann Toscaireachta eile le haghaidh a bhformheasta trí nós imeachta i scríbhinn. 
            
            
               3.
                     Nuair a bheidh na Miontuairiscí formheasta, síneoidh na Cinn Toscaireachta iad i ndúblach agus comhdóidh gach  Páirtí cóip bhunaidh amháin. Féadfaidh na Cinn Toscaireachta a chinneadh go bhféadfar an ceanglas sin a chomhlíonadh trí chóipeanna leictreonacha a shíniú agus a mhalartú.
            
            
               4.
                     Mura n‑iarrfaidh ceann de na Páirtithe a mhalairt, beidh Miontuairiscí chruinnithe an Chomhchoiste ar fáil go poiblí.
            
            
               Airteagal 7
            
            
               Nós imeachta i scríbhinn
            
            
               I gcás inar gá agus inar cuí‑réasúnaithe, féadfar cinntí agus moltaí an Chomhchoiste a ghlacadh trí nós imeachta i scríbhinn. Chun na críche sin, malartóidh na Cinn Toscaireachta na dréachtbhearta a n‑iarrtar tuairim an Chomhchoiste ina leith, agus féadfar an tuairim sin a dheimhniú trí mhalartú comhfhreagrais ina dhiaidh sin. Ach féadfaidh aon Pháirtí a iarraidh go dtiocfaidh an Comhchoiste le chéile chun an t‑ábhar a phlé.
            
            
               Airteagal 8
            
            
               Plé
            
            
               1.
                     Is ar bhonn an chomhdhearcaidh a dhéanfaidh an Comhchoiste a mholtaí agus a ghlacfaidh sé a chinntí. 
            
            
               2.
                     Beidh an teideal ‘Cinneadh’ agus ‘Moladh’ faoi seach ar chinntí agus ar mholtaí an Chomhchoiste, agus beidh sraithuimhir, dáta a nglactha agus cur síos ar a n‑ábhar i diaidh an teidil.
            
            
               3.
                     Síneoidh na Cinn Toscaireachta cinntí agus moltaí an Chomhchoiste agus cuirfear i gceangal leis na Miontuairiscí iad.
            
            
               4.
                     Déanfaidh na Páirtithe na cinntí a ghlacfaidh an Comhchoiste a chur chun feidhme i gcomhréir lena nósanna imeachta inmheánacha féin.
            
            
               5.
                     Féadfaidh na Páirtithe na cinntí a ghlacfaidh an Comhchoiste a fhoilsiú ina bhfoilseacháin oifigiúla féin. Féadfaidh gach Páirtí a chinneadh an bhfoilseoidh sé aon ghníomh eile a ghlacfaidh an Comhchoiste. Déanfaidh gach Páirtí cóip bhunaidh amháin de na cinntí agus de na moltaí a chomhdú.
            
            
               Airteagal 9
            
         
         
            
               Meithleacha
            
            
               1.
                     Féadfaidh an Comhchoiste meithleacha a bhunú chun cuidiú leis an gComhchoiste a dhualgais a chur i gcrích. I dtaca leis na téarmaí tagartha le haghaidh meithle, cuirfear iad in Iarscríbhinn a ghabhann leis an gcinneadh lena mbunaítear an mheitheal..
            
            
               2.
                     Beidh na meithleacha comhdhéanta d’ionadaithe na bPáirtithe. 
            
            
               3.
                     Déanfaidh na meithleacha a gcuid oibre faoi údarás an Chomhchoiste, agus tuairisceoidh siad chuig an gComhchoiste tar éis gach ceann dá gcruinnithe. Ní dhéanfaidh siad cinntí ach féadfaidh siad moltaí a chur faoi bhráid an Chomhchoiste.
            
            
               4.
                     Féadfaidh an Comhchoiste tráth ar bith cinneadh a dhéanamh deireadh a chur le meithleacha atá ann cheana, a dtéarmaí tagartha a mhodhnú nó meithleacha nua a bhunú chun cabhrú leis a dhualgais a chur i gcrích.
            
            
               Airteagal 10
            
            
               Speansais
            
            
               1.
                     Íocfaidh gach Páirtí na speansais a bhaineann lena rannpháirtíocht i gcruinnithe an Chomhchoiste agus i gcruinnithe meithle, i ndáil le costais a bhaineann lena bhfoireann, le cúrsaí taistil agus cothaithe, agus i ndáil le costais a bhaineann le postas agus teileachumarsáide.
            
            
               2.
                     I dtaca le haon chostas eile a bhainfidh le heagrú ábhartha na gcruinnithe, is é an Páirtí a óstálfaidh na cruinnithe a sheasfaidh iad.
            
            
               Airteagal 11
            
            
               Na Rialacha Nós Imeachta a Leasú
            
            
               Féadfaidh an Comhchoiste, tráth ar bith, na Rialacha Nós Imeachta seo a leasú trí chinneadh a dhéanfar i gcomhréir le hAirteagal 22 den Chomhaontú.